Broj: 711-I-600-P-79/22-02-17

Zagreb, 11. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Romane Arić, Općina Staro Petrovo Selo, za davanjem očitovanja,** na 158. sjednici, održanoj 11. veljače 2022., daje sljedeće

**OČITOVANJE**

**I. Na temelju članka 17. stavka 1. ZSSI/21-a, općinski načelnik Općine Staro Petrovo Selo, može za vrijeme obnašanja navedene dužnosti biti član županijske skupštine, jer se u smislu odredbi Zakona o lokalnim izborima ne radi o nespojivim funkcijama, ali bez prava na naknadu za rad u županijskoj skupštini, sukladno članku 16. ZSSI/21-a, ukoliko već prima plaću ili volontersku naknadu za obnašanje dužnosti općinskog načelnika.**

**II. Na temelju članka 17. stavka 1. ZSSI/21-a, ravnatelj zdravstvene ustanove kojoj je osnivač** **država ili** **jedinica lokalne i područne (regionalne) samouprave, obveznik je iz članka 3. stavka 1. podstavka 65. ZSSI/21-a te ne može za vrijeme obnašanja navedene javne dužnosti obavljati drugu javnu dužnost, člana Općinskog vijeća Općine Staro Petrovo Selo, jer zakonom nije propisana iznimka od opće zabrane istodobnog obnašanja navedenih javnih dužnosti.**

**III. Sukladno članku 8. stavku 1. ZSSI/21-a, Povjerenstvo upućuje ravnatelja zdravstvene ustanove koji istodobno obnaša javnu dužnost člana Općinskog vijeća Općine Staro Petrovo Selo da u roku od 60 dana od dana stupanja ZSSI/21-a na snagu, odnosno od 25. prosinca 2021., razriješi okolnost njihova istodobnog obavljanja.**

Obrazloženje

Romana Arić iz Općine Staro Petrovo Selo podnijela je zahtjev za očitovanjem koji je u knjigama ulazne pošte zaprimljen 4. veljače 2022. pod brojem: 711-U-2330-P-81/22-01-3, povodom kojeg se vodi predmet broj P-81/22.

Podnositeljica traži mišljenje Povjerenstva može li općinski načelnik istodobno biti član županijske skupštine te može li ravnatelj opće bolnice biti član općinskog vijeća, obzirom da su članovi navedenog predstavničkog tijela jedinice lokalne samouprave izabrani na izborima, sukladno odredbama Zakona o lokalnim izborima Narodne novine“, broj 144/12., 121/16., 98/19., 42/20., 144/20. i 37/21.), koji je stupio na snagu prije ZSSI/21-a, odnosno mogu li odredbe ovog kasnijeg Zakona izmijeniti odredbe ranijeg.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici, obveznici u smislu tog Zakona, dok je podstavkom 65. istog članka Zakona propisano da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave, obveznici u smislu navedenog Zakona.

Člankom 5. stavkom 2. ZSSI/21-a propisano je da je plaća obveznikasvaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 8. stavkom 1. ZSSI/21-a propisano je da obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Sukladno članku 16. ZSSI/21-a, obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću niti naknadu za obnašanje druge javne dužnosti, osim ako je zakonom drukčije propisano.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Podnositeljica nije precizirala u odnosu na kojeg konkretno općinskog načelnika se odnosi upit, ali imajući u vidu da je isti podnesen putem mail adrese Općine Staro Petrovo Selo, Povjerenstvo zaključuje kako se radi o općinskom načelniku Općine Staro Petrovo Selo.

Vezano za postavljena pitanja, ukazuje se da član predstavničkog tijela jedinice lokalne i područne (regionalne) samouprave nije obveznik u smislu odredbi ZSSI/21-a, međutim, s obzirom na ovlasti navedenog tijela u donošenju proračuna i općih akata jedinice lokalne i područne (regionalne) samouprave te na okolnost da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI/21-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI/21-a za vrijeme obnašanja dužnosti iz članka 3. ZSSI/21-a, posebnim zakonom treba biti propisana takva mogućnost.

U ovom su slučaju Zakonom o lokalnim izborima propisane nespojive dužnosti s istodobnim obnašanjem dužnosti općinskog načelnika i pravne posljedice obnašanja nespojivih dužnosti.

Člankom 89. stavkom 1. Zakona o lokalnim izborima propisano je da općinski načelnik, gradonačelnik, župan i njihovi zamjenici za vrijeme obnašanja dužnosti ne mogu biti članovi predstavničkog tijela jedinice lokalne samouprave.

Iz navedenog proizlazi da općinski načelnik Općine Staro Petrovo Selo, kao obveznik iz članka 3. ZSSI/21-a, može za vrijeme obnašanja navedene dužnosti biti član županijske skupštine, jer se radi o predstavničkom tijelu jedinice područne (regionalne) samouprave, a ne jedinice lokalne samouprave tj. općine.

Imajući u vidu da se plaćom obveznika smatra svaki novčani primitak za obnašanja javne dužnosti, ako općinski načelnik već prima plaću ili volontersku naknadu za obnašanje navedene dužnosti ne može istodobno primati naknadu za rad u županijskoj skupštini, sukladno članku 16. ZSSI/21-a, jer niti jednim zakonom nije propisana mogućnost da općinski načelnici mogu istodobno primati drugu naknadu za obnašanje navedene javne dužnosti.

U odnosu na obavljanje druge javne dužnosti člana Općinskog vijeća Općine Staro Petrovo Selo istodobno s obnašanjem dužnosti člana ravnatelja opće bolnice, utvrđuje se da ravnatelj zdravstvene ustanove kojem je osnivač jedinica država ili lokalne i područne (regionalne) samouprave nije bio obveznik u smislu odredbi ranijeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13, 57/15. i 98/19., u daljnjem tekstu: ZSSI/11), već je to postao stupanjem na snagu novog Zakona dana 25. prosinca 2021.

Stoga se u trenutku izbora na dužnost člana predstavničkog tijela jedinice lokalne samouprave radilo o nespojivosti s funkcijom ravnatelja zdravstvene ustanove kojoj je osnivač jedinica lokalne i područne (regionalne) samouprave, koja nije bila obuhvaćena odredbama ZSSI/11-a, a osoba koja bi istodobno obavljala dužnost člana predstavničkog tijela te ravnatelja zdravstvene ustanove niti po jednoj osnovi nije bila dužnosnik.

Stupanjem ZSSI/21-a na snagu 25. prosinca 2021. ravnatelj zdravstvene ustanove kojoj je osnivač država ili jedinica lokalne i područne (regionalne) samouprave postao je zakonski obveznik, stoga je za dopustivost istodobnog obnašanja druge javne dužnosti mjerodavna odredba članka 17. stavka 1. ZSSI/21-a.

Navedenom odredbom obveznicima je zabranjeno obnašanje druge javne dužnosti istodobno s obnašanjem dužnosti iz članka 3. Zakona, a ova zabrana može biti derogirana ako je posebnim zakonom propisana takva mogućnost.

Povjerenstvo je razmotrilo je li zakonom kojim se uređuje obavljanje zdravstvene djelatnosti ili nekim drugim zakonom propisano da ravnatelj zdravstvene ustanove, kao obveznik iz članka 3. ZSSI/21-a, može istodobno obnašati drugu javnu dužnost, odnosno dužnost člana predstavničkog tijela jedinice lokalne samouprave.

U ovome slučaju odredbama Zakona o zdravstvenoj zaštiti („Narodne novine“, broj 100/18., 125/19. i 147/20), kojom je propisano da opću bolnicu osniva jedinica područne (regionalne) samouprave te su propisane ovlasti i način imenovanja i razrješenja ravnatelja zdravstvene ustanove, nije propisano da bi ravnatelj zdravstvene ustanove, kao obveznik u smislu odredbi ZSSI/21-a, istodobno mogao biti član predstavničkog tijela jedinice lokalne samouprave.

Sukladno navedenom, ravnatelj zdravstvene ustanove čiji je osnivač država ili jedinica lokalne i područne (regionalne) samouprave ne može za vrijeme obnašanja navedene dužnosti biti član Općinskog vijeća Općine Staro Petrovo Selo, jer ista javna dužnost ne proizlazi iz obnašanja dužnosti ravnatelja zdravstvene ustanove, niti je zakonom propisana iznimka od opće zabrane istodobnog obnašanja ove druge javne dužnosti.

Obveznik koji bi istodobno obnašao ove dvije dužnosti bi trebao, sukladno članku 8. stavku 1. ZSSI/21-a, u roku od 60 dana od stupanja na snagu ZSSI/21-a odnosno od 25. prosinca 2021., razriješiti okolnost njihova istodobnog obnašanja.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana